ตลาดน้ำคลองลัดมะยม จำหน่ายสินค้าในราคาที่เป็นธรรมกับผู้บริโภค เกิดการกระจายรายได้ลงสู่ท้องถิ่น
ตลาดน้ำคลองลัดมะยม จำหน่ายสินค้าในราคาที่เป็นธรรมกับผู้บริโภค เกิดการกระจายรายได้ลงสู่ท้องถิ่นนายฉัตรชัย ศักดิ์ศิลปชัย รองอธิบดีกรมการค้าภายใน เปิดเผยภายหลังลงพื้นที่ตรวจติดตามสถานการณ์การจำหน่ายสินค้า ของกิน ของฝากและกระเช้าของขวัญปีใหม่ บริเวณตลาดน้ำคลองลัดมะยม เขตตลิ่งชัน กรุงเทพฯ ซึ่งเป็นตลาดประชารัฐต้องชมแห่งแรก จาก 224 ตลาด ว่า จากการตรวจสอบพบว่าผู้ประกอบการมีความเข้าใจในข้อกฎหมายเกี่ยวกับการกำหนดราคาสินค้าและบริการ และ พ.ร.บ. มาตราชั่งตวงวัด พ.ศ. 2542 รวมถึงยังไม่มีการกระทำผิด หรือพบข้อร้องเรียนมายังกรมฯ ในส่วนของบรรยากาศการจับจ่ายใช้สอยในวันหยุดสุดสัปดาห์นี้นักท่องเที่ยวทั้งชาวไทยและต่างชาติยังคงทยอยเข้ามาเลือกชมและซื้อสินค้าอย่างต่อเนื่อง ส่งผลให้บรรยากาศภายในตลาดเป็นไปอย่างคึกคัก ซึ่งตลาดแห่งนี้ถือได้ว่าเป็นสถานที่ท่องเที่ยวอีกแห่งหนึ่งที่นักท่องเที่ยวให้ความนิยมเป็นอย่างมาก โดยมีจำนวนร้านค้ามากถึง 900 ร้าน ตลอดจนมีเรือพายท่องเที่ยวพานักท่องเที่ยวชมสวนผักและสวนกล้วยไม้ของชาวบ้านในชุมชนด้วยนายฉัตรชัย กล่าวเพิ่มอีกว่า ในส่วนของแนวทางการส่งเสริมตลาดชุมชนในปี 2563 กรมฯจะบูรณาการร่วมกับการท่องเที่ยวแห่งประเทศไทย (ททท.) เพื่อประชาสัมพันธ์และสร้างการรับรู้แก่นักท่องเที่ยวให้มากขึ้น โดยการจัดกิจกรรมภายในตลาด เพื่อกระตุ้นเศรษฐกิจ เกิดการกระจายรายได้ โดยดึงเอกลักษณ์ที่น่าสนใจของแต่ละชุมชนมาใช้ นอกจากนี้ยังได้ตั้งเป้าเพิ่มตลาดชุมชนให้ได้อีกจำนวน 10-20 ตลาด โดยกรมฯได้ประสานกับทางจังหวัดทั่วประเทศเพื่อทำการคัดเลือกเพิ่มเติมแล้ว นอกจากนี้นายฉัตรชัยยังฝากถึงผู้ประกอบการให้ติดป้ายแสดงราคาจำหน่ายสินค้าให้ชัดเจน ขณะที่ผู้บริโภคต้องรักษาสิทธิของตนเอง ด้วยการตรวจสอบเครื่องหมายตราครุฑและเปรียบเทียบราคาที่ได้มาตรฐาน เพื่อที่จะมั่นใจได้ว่าสินค้าผ่านการตรวจสอบจากเจ้าหน้าที่ของกรมฯแล้ว